Au ieșit la iveală toate amănuntele legate de Operațiunea Torța, dosarul în care sunt anchetate persoanele de la Rapid aflate în arest. Amănuntele relevate de o serie de stenograme arată fără tăgadă strânsa legătură dintre președintele clubului giuleștean, Daniel Niculae, cercetat în stare de libertate, și liderul galeriei giuleștene, supranumit Bocciu.
Concret, Daniel Niculae promitea să participe financiar la achiziționarea de materiale pirotehnice înaintea derbyului din ultima etapă a sezonului regulat dintre Rapid și FCSB, disputat pe Arena Națională, în prezența a peste 40.000 de oameni. Totodată, bossul din Giulești îl anunța triumfător pe Bocciu că a aranjat cu arbitrul Sebastian Colțescu pentru ca galeria Rapidului să aibă momentul ei de manifestare pirotehnic, acceptat de centralul FIFA și UEFA la durata de cinci minute! Culmea, în momentul spectacolului pirotehnic al galeriei rapidiste, Sebastian Colțescu a luat decizia de întrerupere a partidei până la liniștirea situației!
În alte stenograme, liderul galeriei alb-vișnii îl somează pe un reprezentant al firmei de pază de la stadion să îi controleze la piele pe suporterii echipei FC U Craiova 1948 pentru a-i împiedica pe aceștia să introducă pe stadion materiale pirotehnice. După ce acesta ar fi afirmat că la fel trebuie procedat și cu suporterii Rapidului s-a trecut la amenințări cu aplicarea unei corecții fizice.
Justificarea acestei măsuri de control sever al oaspeților dată de Liviu Ungurean este faptul că și suporterii Rapidului au avut parte de acest tratament la Sfântu Gheorghe, la meciul cu Sepsi și nu au crâcnit, forțele de ordine așteptând un singur gest de nesupunere pentru a-i lovi și apoi a-i scoate cu forța de pe stadion.